CELEX: 32022R0617
Language: el
Date: 2022-04-12 00:00:00
Title: Κανονισμός (ΕΕ) 2022/617 της Επιτροπής της 12ης Απριλίου 2022 για την τροποποίηση του κανονισμού (ΕΚ) αριθ. 1881/2006 όσον αφορά τα μέγιστα επιτρεπτά επίπεδα υδραργύρου στα ψάρια και το αλάτι (Κείμενο που παρουσιάζει ενδιαφέρον για τον ΕΟΧ)

13.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 115/60
               
            
         ΚΑΝΟΝΙΣΜΟΣ (ΕΕ) 2022/617 ΤΗΣ ΕΠΙΤΡΟΠΗΣ
         της 12ης Απριλίου 2022
         για την τροποποίηση του κανονισμού (ΕΚ) αριθ. 1881/2006 όσον αφορά τα μέγιστα επιτρεπτά επίπεδα υδραργύρου στα ψάρια και το αλάτι
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΟΚ) αριθ. 315/93 του Συμβουλίου, της 8ης Φεβρουαρίου 1993, για τη θέσπιση κοινοτικών διαδικασιών για τις προσμείξεις των τροφίμων (1), και ιδίως το άρθρο 2 παράγραφος 3,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 1881/2006 της Επιτροπής (2) καθορίζει τα μέγιστα επιτρεπτά επίπεδα για ορισμένες ουσίες οι οποίες επιμολύνουν τα τρόφιμα, συμπεριλαμβανομένου του υδραργύρου.
                  
               
                     (2)
                  
                  
                     Στις 22 Νοεμβρίου 2012 η Ευρωπαϊκή Αρχή για την Ασφάλεια των Τροφίμων (στο εξής: Αρχή) εξέδωσε γνώμη σχετικά με τον υδράργυρο και τον μεθυλυδράργυρο στα τρόφιμα (3). Στην εν λόγω γνώμη, η Αρχή καθόρισε την ανεκτή εβδομαδιαία πρόσληψη (στο εξής: ΑΕΠ) για τον ανόργανο υδράργυρο στα 4 μg/kg σωματικού βάρους (σ.β.) και για τον μεθυλυδράργυρο στο 1,3 μg/kg σ.β. (αμφότερα εκφραζόμενα ως υδράργυρος) και κατέληξε στο συμπέρασμα ότι η έκθεση μέσω της διατροφής στο 95ο εκατοστημόριο είναι κοντά ή πάνω από την ΑΕΠ για όλες τις ηλικιακές ομάδες. Οι καταναλωτές μεγάλων ποσοτήτων ψαριού, στους οποίους μπορεί να περιλαμβάνονται έγκυες γυναίκες, μπορεί να υπερβούν την ΑΕΠ κατά περίπου έξι φορές. Τα έμβρυα αποτελούν την πλέον ευάλωτη ομάδα. Η γνώμη κατέληξε στο συμπέρασμα ότι η έκθεση στον μεθυλυδράργυρο πάνω από την ΑΕΠ προκαλεί ανησυχία, αλλά συνιστά να ληφθούν υπόψη τα ευεργετικά αποτελέσματα της κατανάλωσης ψαριών, εάν εξεταστούν μέτρα για τη μείωση της έκθεσης στον μεθυλυδράργυρο.
                  
               
                     (3)
                  
                  
                     Στις 27 Ιουνίου 2014 η Αρχή εξέδωσε γνώμη σχετικά με τα οφέλη για την υγεία της κατανάλωσης θαλασσινών σε σχέση με τους κινδύνους για την υγεία που συνδέονται με την έκθεση στον μεθυλυδράργυρο (4). Στην εν λόγω γνώμη, η Αρχή επανεξέτασε τον ρόλο των θαλασσινών στην ευρωπαϊκή διατροφή και αξιολόγησε τον ευεργετικό για την υγεία αντίκτυπο της κατανάλωσης θαλασσινών, συμπεριλαμβανομένου του αντικτύπου της κατανάλωσης θαλασσινών κατά τη διάρκεια της κύησης στα λειτουργικά αποτελέσματα της νευρολογικής ανάπτυξης των παιδιών, καθώς και του αντικτύπου της κατανάλωσης θαλασσινών στον κίνδυνο καρδιαγγειακών παθήσεων σε ενήλικες. Η Αρχή κατέληξε στο συμπέρασμα ότι η κατανάλωση περίπου 1 έως 2 μερίδων θαλασσινών εβδομαδιαίως και έως 3 έως 4 μερίδων εβδομαδιαίως κατά τη διάρκεια της κύησης έχει συνδεθεί με καλύτερα λειτουργικά αποτελέσματα της νευρολογικής ανάπτυξης των παιδιών σε σύγκριση με τη μη κατανάλωση θαλασσινών. Τα ποσά αυτά έχουν επίσης συσχετιστεί με χαμηλότερη θνησιμότητα από στεφανιαία νόσο σε ενήλικες.
                  
               
                     (4)
                  
                  
                     Στις 19 Δεκεμβρίου 2014 η Αρχή εξέδωσε δήλωση σχετικά με τα οφέλη της κατανάλωσης ψαριών/θαλασσινών σε σύγκριση με τους κινδύνους του μεθυλυδραργύρου στα ψάρια/θαλασσινά (5), στην οποία κατέληξε στο συμπέρασμα ότι, για να επιτευχθούν τα οφέλη της κατανάλωσης ψαριών που συνδέονται με 1 έως 4 μερίδες ψαριών την εβδομάδα και για την προστασία κατά της νευροαναπτυξιακής τοξικότητας του μεθυλυδραργύρου, η κατανάλωση ψαριών/θαλασσινών με υψηλή περιεκτικότητα σε υδράργυρο θα πρέπει να περιοριστεί.
                  
               
                     (5)
                  
                  
                     Λαμβανομένων υπόψη των αποτελεσμάτων των επιστημονικών γνωμών και της δήλωσης της Αρχής, τα μέγιστα επίπεδα υδραργύρου θα πρέπει να αναθεωρηθούν, ώστε να μειωθεί περαιτέρω η διατροφική έκθεση στον υδράργυρο μέσω των τροφίμων.
                  
               
                     (6)
                  
                  
                     Δεδομένου ότι πρόσφατα στοιχεία εμφάνισης δείχνουν ότι υπάρχει περιθώριο μείωσης των μέγιστων επιπέδων υδραργύρου σε διάφορα είδη ψαριών, τα μέγιστα επίπεδα για τα εν λόγω είδη ψαριών θα πρέπει να τροποποιηθούν αναλόγως.
                  
               
                     (7)
                  
                  
                     Λαμβανομένων υπόψη των σχετικών ανησυχιών για την υγεία, το επίπεδο υδραργύρου για τον καρχαρία και τον ξιφία θα πρέπει να διατηρηθεί στο σημερινό επίπεδο, εν αναμονή περαιτέρω συλλογής δεδομένων, επιστημονικής αξιολόγησης και γνώσεων σχετικά με την αποτελεσματικότητα των συμβουλών κατανάλωσης όσον αφορά τη μείωση της έκθεσης.
                  
               
                     (8)
                  
                  
                     Ο Codex Alimentarius ορίζει μέγιστο επίπεδο 0,1 mg/kg για τον υδράργυρο στο αλάτι (6). Είναι σκόπιμο να καθοριστεί το ίδιο μέγιστο επίπεδο στην ενωσιακή νομοθεσία.
                  
               
                     (9)
                  
                  
                     Επομένως, ο κανονισμός (ΕΚ) αριθ. 1881/2006 θα πρέπει να τροποποιηθεί αναλόγως.
                  
               
                     (10)
                  
                  
                     Λαμβανομένου υπόψη ότι ορισμένα τρόφιμα που καλύπτονται από τον παρόντα κανονισμό έχουν μακρά διάρκεια ζωής, είναι σκόπιμο να προβλεφθεί μεταβατική περίοδος κατά τη διάρκεια της οποίας τα τρόφιμα που δεν συμμορφώνονται με τα νέα μέγιστα επίπεδα και έχουν διατεθεί νόμιμα στην αγορά πριν από την ημερομηνία έναρξης ισχύος του παρόντος κανονισμού μπορούν να παραμείνουν στην αγορά.
                  
               
                     (11)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα του κανονισμού (ΕΚ) αριθ. 1881/2006 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Τα τρόφιμα που απαριθμούνται στο παράρτημα, τα οποία διατέθηκαν νόμιμα στην αγορά πριν από την έναρξη ισχύος του παρόντος κανονισμού, μπορούν να παραμείνουν στην αγορά έως την ημερομηνία ελάχιστης διατηρησιμότητας ή την τελική ημερομηνία ανάλωσης.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 12 Απριλίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 37 της 13.2.1993, σ. 1.
         
            (2)  Κανονισμός (ΕΚ) αριθ. 1881/2006 της Επιτροπής, της 19ης Δεκεμβρίου 2006, για καθορισμό μέγιστων επιτρεπτών επιπέδων για ορισμένες ουσίες οι οποίες επιμολύνουν τα τρόφιμα (ΕΕ L 364 της 20.12.2006, σ. 5).
         
            (3)  Ομάδα της EFSA για τις μολυσματικές προσμείξεις στην τροφική αλυσίδα (CONTAM)· Scientific Opinion on the risk for public health related to the presence of mercury and methylmercury in food (Επιστημονική γνώμη σχετικά με τους κινδύνους για τη δημόσια υγεία που συνδέονται με την παρουσία του υδραργύρου και του μεθυλυδραργύρου στα τρόφιμα). EFSA Journal 2012·10(12):2985.
         
            (4)  Ομάδα της EFSA για τα διαιτητικά προϊόντα, τη διατροφή και τις αλλεργίες (NDA), 2014. Scientific Opinion on health benefits of seafood (fish and shellfish) consumption in relation to health risks associated with exposure to methylmercury [Επιστημονική γνώμη σχετικά με τα οφέλη για την υγεία από την κατανάλωση θαλασσινών (ψαριών και οστρακοειδών) σε σχέση με τους κινδύνους για την υγεία που συνδέονται με την έκθεση στον μεθυλυδράργυρο]. EFSA Journal 2014·12(7):3761.
         
            (5)  Επιστημονική επιτροπή της EFSA, 2015. Statement on the benefits of fish/seafood consumption compared to the risks of methylmercury in fish/seafood (Δήλωση σχετικά με τα οφέλη της κατανάλωσης ψαριών/θαλασσινών σε σύγκριση με τους κινδύνους του μεθυλυδραργύρου στα ψάρια/θαλασσινά). EFSA Journal 2015·13(1):3982.
         
            (6)  Γενικό πρότυπο του Codex για τις μολυσματικές προσμείξεις και τις τοξίνες στα τρόφιμα και τις ζωοτροφές – GSCTFF (CODEX STAN 193-1995).
      
      
         
            ΠΑΡΑΡΤΗΜΑ
            Το παράρτημα του κανονισμού (ΕΚ) αριθ. 1881/2006 τροποποιείται ως εξής:
            Στο τμήμα 3, Μέταλλα, το υποτμήμα 3.3 (Υδράργυρος) αντικαθίσταται από το ακόλουθο κείμενο:
            
               
                           «3.3
                        
                        
                           
                              Υδράργυρος
                           
                        
                        
                            
                        
                     
                           3.3.1
                        
                        
                           Προϊόντα αλιείας26 και σάρκα ψαριών24,25, εκτός από τα είδη που παρατίθενται στα σημεία 3.3.2 και 3.3.3. Το μέγιστο επίπεδο για τα μαλακόστρακα εφαρμόζεται σε σάρκα από αποφύσεις και κοιλία44. Στην περίπτωση των καβουριών και των καρκινοειδών μαλακοστράκων (Brachyura και Anomura) εφαρμόζεται σε σάρκα από αποφύσεις.
                        
                        
                           0,50
                        
                     
                           3.3.2
                        
                        
                           Σάρκα των ακόλουθων ψαριών24,25:
                           Μουσμούλι (Pagellus acarne)
                           Μαυροσπαθόψαρο (Aphanopus carbo)
                           Κεφαλάς (Pagellus bogaraveo)
                           Παλαμίδα (Sarda sarda)
                           Λυθρίνι (Pagellus erythrinus)
                           Εσκολάρ Lepidocybium flavobrunneum
                           
                           Ιππόγλωσσα (Hippoglossus species)
                           Οφίδιο του Ακρωτηρίου (Genypterus capensis)
                           Μάρλιν (Makaira species)
                           Ζαγκέτα (Lepidorhombus species)
                           Μαυρόψαρο (Ruvettus pretiosus)
                           Καθρεπτόψαρο Ατλαντικού (Hoplostethus atlanticus)
                           Κοκκινοφίδιο (Genypterus blacodes)
                           Τούρνα (Esox species)
                           Άσπρη παλαμίδα (Orcynopsis unicolor)
                           Σύκο (Trisopterus species)
                           Κουτσομούρα (Mullus barbatus barbatus)
                           Γρεναδιέρος των βράχων (Coryphaenoides rupestris)
                           Ιστιοφόρος του Ειρηνικού (Istiophorus platypterus)
                           Σπαθόψαρο (Lepidopus caudatus)
                           Gempylus serpens
                           Οξύρρυγχος (Acipenser species)
                           Μπαρμπούνι (Mullus surmuletus)
                           
                           Τόνος (Thunnus species, Euthynnus species, Katsuwonus pelamis)
                           Καρχαρίας (όλα τα είδη)
                           Ξιφίας (Xiphias gladius)
                        
                        
                           1,0
                        
                     
                           3.3.3
                        
                        
                           Κεφαλόποδα
                           Θαλάσσια γαστερόποδα
                           Σάρκα των ακόλουθων ψαριών24,25:
                           Γαύρος (Engraulis species)
                           Γάδος της Αλάσκας (Theragra chalcogrammus)
                           Γάδος (Gadus morhua)
                           Ρέγγα (Clupea harengus)
                           Γατόψαρο του είδους Pangasius bocourti
                           
                           Κυπρίνος (είδη που ανήκουν στην οικογένεια Cyprinidae)
                           Λιμάντα (Limanda limanda)
                           Σκουμπρί (Scomber species)
                           Καλκάνι (Platichthys flesus)
                           Φασί Ατλαντικού (Pleuromectes platessa)
                           Παπαλίνα (Sprattus sprattus)
                           Γιγαντιαίο γατόψαρο του Mekong (Pangasianodon gigas)
                           Κίτρινος μπακαλιάρος (Pollachius pollachius)
                           Μπακαλιάρος Saithe (Pollachius virens)
                           Σολομός και πέστροφα (είδη Salmo και Oncorhynchus, εκτός από το είδος Salmo trutta)
                           Σαρδέλες (είδη Dussumieria, Sardina, Sardinella και Sardinops)
                           Γλώσσα (Solea solea)
                           Παγκάσιος Pangasianodon hypothalamus
                           
                           Νταούκι Ατλαντικού (Merlangius merlangus)
                        
                        
                           0,30
                        
                     
                           3.3.4
                        
                        
                           Συμπληρώματα διατροφής39
                           
                        
                        
                           0,10
                        
                     
                           3.3.5
                        
                        
                           Αλάτι
                        
                        
                           0,10»